《题张子正观察溪风亭》
宋代·陈公辅

我家近东城，南湖屡尝游。往时古堤岸，路暗行人愁。

棘篱蔽荒古，狸鼠呼啾啾。好景岂终废，发见端有由。

张公山西将，帷幄久运筹。晚岁倦征讨，雅怀在林邱。

人方弃不取，公乃得所求。除治见佳趣，经营出奇谋。

竹窗清景乱，梅轩暗香浮。中间溪风亭，峥嵘跨碧流。

虚檐极宏敞，坐见群山幽。终夜自泠泠，六月长飕飕。

荡漾月波起，飘急云霭收。旷然天宇间，清思何悠悠。

高朋几还往，玉斝时劝酬。相从同一醉，庶以消百忧。

羡公强健身，万事心不留。独爱池馆闲，永日尝休休。

公才自无双，何用叹不侯。试访旧识中，此乐宁有不。

作者简介：（1077—1142）宋台州临海人，字国佐。徽宗政和三年上舍及第。调平江府教授。钦宗靖康初，擢右司谏，言蔡京、朱勔罪，斥监合州税。高宗时，官至礼部侍郎。居官论事剀切，疾恶如仇。晚居乡里，著书自娱。有文集、奏议。